साल 1964 ई० इच जम्मू-कश्मीर कल्चरल अकाडमी नैं डोगरी लोक-गीतें दा अपना पैहला संग्रैह छापेआ जेह्‌दे’च 195 गीत दित्ते गदे न—10 बिहाइआं, 20 घोड़ियां, 81 झंझोटियां, 20 बिसन पते, 10 स्बाड़ियां ; 5 गरलोड्डिआं, 30 भाखां, 5 गुजरियां, 2 चन्न, 5 सिठनियां, 1बेबुआ गीत, छद, ते 5 ढोलरू गीत। सन् 1964 इच इस अकाडमी नैं डोगरी इच इक पत्रका ‘शीराजा’ कड्डना शुरू कीती जेह्‌दे दिसम्बर 1964 दे अंक, सं. इक’च, त्रै लोक-गीत छपे, ते त्रै लेख डोगरी साहित्य दे बारे’च जिंआ—बंसीलाल गुप्ता हुंदा लेख “डोगरी दा लोक-साहित्य”, विश्वनाथ खजूरिया हुंदा “डोगरी लोक-गीतें’च बरखा”, ते श्यामलाल शर्मा हुंदा “डोगरी खोआन”। इस्सै साल डोगरी साहित्य दा साल नामां ‘साढ़ा साहित्य’ (1963) नाँ कन्नें छपेआ जेहदे’च डुग्गर दे लोक-साहित्य सरबंधी दो लेख छपे—विश्वनाथ खजूरिया हुंदा “डुग्गर दिआं लोक कत्थां”, ते शक्ति शर्मा हुंदा “डुग्गर दे लोक-गीत।” तुआईं, हिमाचल प्रदेश थमां ध्यानसिंह कुल्हेरिया द्वारा सम्पादत पुस्तक ‘हिंमाचल की लोक गाथा’ प्रकाशत होई। 1965 इच डोगरी पत्रका ‘शीराजा’ दे जून म्हीने दे अंकै’च त्रै, ते दसम्बर दे अ़ंकै’च चार डोगरी लोक-गीत छपे।